Author: OI
Company: MDPT

Predkladacia správa

Návrh na uzavretie “Dohody medzi vládou Slovenskej republiky a vládou Kazašskej republiky o medzinárodnej cestnej doprave” sa predkladá ako iniciatívny materiál s cieľom podpísať dohodu počas plánovanej návštevy prezidenta Kazašskej republiky na Slovensku 
v novembri 2003.
Podľa právnych predpisov Slovenskej republiky ide o dohodu prezidentskej povahy. Nakoľko text dohody sa dojednáva korešpondenčnou cestou už od r. 1996 ako dohoda vládna, bol ponechaný pôvodný názov.  MDPT SR  pristúpilo k príprave dohody na podpis na základe odporúčaní 2. zasadnutia medzivládnej slovensko-kazašskej komisie pre obchodno-hospodársku a vedecko-technickú spoluprácu.
 	Ustanovenia zakotvené v dohode zodpovedajú medzinárodným zvyklostiam, rezolúciám CEMT-u (Európskej konferencie ministrov dopravy) a právu Európskej únie, ktoré sa týkajú vykonávania medzinárodnej cestnej dopravy cestujúcich a tovaru medzi oboma štátmi a tranzitu cez ich územia. Jednotlivé články bližšie upravujú vykonávanie pravidelnej autobusovej dopravy, kyvadlovej dopravy osôb, nákladnej dopravy, ako aj prepravy nebezpečných nákladov. Preprava nákladov podlieha povoleniu, ktorých počet stanovuje zmiešaná komisia zriadená podľa článku 16. Prepravy, na ktoré sa nevzťahuje povoľovacia povinnosť, sú uvedené v článku 7. Článok 11 zakotvuje oslobodenie od platenia cestnej dane na území druhého štátu a stanovuje povinnosť úhrady poplatkov za používanie ciest a diaľnic. Všeobecné ustanovenia riešia otázky sankcionovania dopravcov za porušenie ustanovení tejto dohody a iných predpisov. Nie je v rozpore s Európskou dohodou o pridružení, so Zmluvou o založení Európskeho spoločenstva, s Bielou knihou, ani s NPAA (National Programme for Acquis Adoption).
	Predkladaná dohoda je bilaterálnou medzinárodnou zmluvou prezidentskej povahy, ktorá priamo zakladá práva alebo povinnosti fyzických osôb alebo právnických osôb, na ktorej vykonanie nie je potrebný zákon podľa čl. 7 ods. 5 Ústavy SR a na ktorej platnosť sa pred ratifikáciou vyžaduje  súhlas Národnej rady SR. Nekladie nároky na štátny rozpočet a nemá finančný, ekonomický, ani environmentálny vplyv, ani vplyv na zamestnanosť.